Bekæmpelsen af forfalskning og piratkopiering er en af Kommissionens prioriteter, og den er allerede beskæftiget med vedtagelse af energiske foranstaltninger, som skal forbedre og optrappe bekæmpelsen af forfalskninger og piratkopier.

Den 22. juli 2003 vedtog Rådet på grundlag af et forslag af Kommissionen (2) en ny forordning (3), som skal forbedre toldkontrollen for at modvirke krænkelser af intellektuelle ejendomsrettigheder. Denne nye lov vil give en bredere beskyttelse end de tidligere foranstaltninger og en bedre, enklere og billigere beskyttelse for rettighedshavere af alle nationaliteter.

Parallelt med denne styrkelse af lovgivningen har Kommissionen ønsket at forbedre toldkontrollen på området ved at udarbejde og forsøge at harmonisere nye kriterier for en bedre risikoanalyse. Alene den italienske toldadministration beslaglagde således i 2002 næsten 36 mio. forfalskede varer.

Kommissionen arbejder endvidere med gennemførelse af den handlingsplan om bekæmpelse af varemærkeforfalskning og piratkopiering i det indre marked, den vedtog i november 2000 (4). Et væsentligt element i handlingsplanen var forelæggelsen i januar 2003 af et forslag til direktiv (5), som tager sigte på harmonisering af de foranstaltninger og procedurer, der er nødvendige for at sikre håndhævelsen af intellektuelle ejendomsrettigheder på det indre marked. Forslaget dækker krænkelse af alle intellektuelle ejendomsrettigheder, der er harmoniseret i Unionen, herunder varemærker og copyright. De foreslåede foranstaltninger omfatter bl.a. pålæg om at bringe salget af forfalskninger eller piratkopier til ophør, foreløbige foranstaltninger som f.eks. forebyggende indefrysning af rettighedskrænkerens bankkonti, beføjelse til bevisoptagelse til retsmyndighederne og beføjelse til at pålægge den krænkende part at betale en passende erstatning til rettighedshaveren som godtgørelse for påført tab. Efter forslaget forpligtes medlemsstaterne til at sikre, at alle alvorlige krænkelser af intellektuelle ejendomsrettigheder behandles som straffesager, som strafferetlige sanktioner kan anvendes på. Det står medlemsstaterne frit for at vedtage eller opretholde bestem-melser i deres lovgivning, der stiller rettighedshaverne gunstigere. Det er Kommissionens opfattelse, at Fællesskabet, når Rådet og Parlamentet formelt har vedtaget direktivet, vil være i besiddelse af et betydningsfuldt og effektivt redskab til bekæmpelse af piratkopiering og forfalskning i den udvidede Union.

Kommissionen har desuden til hensigt i 2004 at forelægge et initiativ med henblik på vedtagelse af en rammeafgørelse til udvidelse af strafferammen for bekæmpelse af forfalskninger. Dette initiativ vil få til formål at fastsætte minimumsrammer for fængselsstraffe ved lovovertrædelser vedrørende forfalskning, især når lovovertrædelserne finder sted som led i organiseret kriminalitet. Det er desuden hensigten at nå frem til det bredest mulige politisamarbejde og retlige samarbejde på dette område.

Kommissionen vil gerne gøre opmærksom på, at CE-mærkningen ikke er en kvalitetsmærkning. CE-mærkningen (bogstaverne står for »conformità europea«) angiver, at et produkt overholder de relevante krav i Fællesskabets tekniske direktiver (de såkaldte direktiver efter den nye metode), og at de relevante foreskrevne procedurer for den overensstemmelsesvurdering, som skal kontrollere overholdelsen af kravene, er blevet fulgt. I henhold til disse direktiver er det derefter medlemsstaternes markedstilsynsmyndigheder, der skal kontrollere, at dette virkelig er tilfældet, og om nødvendigt enten indskrænke eller forbyde markedsføring af ikke-konforme produkter eller trække dem tilbage fra markedet (se også Rådets afgørelse 93/465/EØF af 22. juli 1993 (6) om modulerne for de forskellige faser i procedurerne for overensstemmelsesvurdering og regler om anbringelse og anvendelse af CE-overensstemmelsesmærkningen, og Rådets direktiv 92/59/EØF af 29. juni 1992 om produktsikkerhed i almindelighed (7)).

I Kommissionens meddelelse til Rådet og Europa-Parlamentet »En bedre anvendelse af direktiverne efter den nye metode« af 7. maj 2003 (8), bekræftes det, at det er medlemsstaternes ansvar at føre tilsyn med markedet, men der opfordres også til at forbedre dette tilsyn gennem et snævrere administrativt samarbejde mellem medlemsstaternes markedstilsynsmyndigheder.

Fællesskabet har endvidere allerede vedtaget foranstaltninger, der skal sikre, at forbrugerne ikke forveksler national eller privat kvalitetsmærkning med andre angivelser, der er beskyttet af fællesskabslovgivningen. Mærkning, andre angivelser og reklame er således behandlet i generelle regler i fællesskabslovgivningen, som f.eks. direktivet om vildledende og sammenlignende reklame (Rådets direktiv 84/450/EØF af 10. september 1984 (9), som ændret ved Europa-Parlamentets og Rådets direktiv 97/55/EF af 6. oktober 1997 (10)).

Kommissionens forslag til direktiv om virksomheders urimelige handelspraksis over for forbrugerne (11) indeholder også en bestemmelse, der specifikt skal forbyde enhver markedsføring, herunder sammenlignende reklame vedrørende et produkt, som medfører, at det forveksles med et produkt, varemærke, en handelsbetegnelse eller andre kendetegn, som tilhører en konkurrent.